
На основу члана 43. став 1. тачка 4. Закона о запошљавању и осигурању за случај незапослености („Сл. гласник РС“, бр. 36/09) и члана 50. Правилника о критеријумима и начину спровођења мера активне политике запошљавања („Сл. гласник РС“, бр. 7/10), а у  складу са Споразумом о уређивању међусобних права и обавеза у реализацији програма и мера активне политике запошљавања између Националне службе за запошљавање и општине Пландиште број 0040-101-97/2011 и број 10-4/2011-01 
НАЦИОНАЛНА СЛУЖБА ЗА ЗАПОШЉАВАЊЕ ФИЛИЈАЛА ВРШАЦ 
У САРАДЊИ СА ОПШТИНОМ ПЛАНДИШТЕ

Расписују
Ј А В Н И   П О З И В
НЕЗАПОСЛЕНИМ ЛИЦИМА ЗА ДОДЕЛУ СУБВЕНЦИЈЕ ЗА САМОЗАПОШЉАВАЊЕ У 2011. ГОДИНИ
I ОПИС MEРE И ВИСИНА СРЕДСТАВА

Јавни позив за доделу субвенције за самозапошљавање представља основ за добијање de minimis државне помоћи.

Субвенција за самозапошљавање додељује се незапосленом лицу у једнократном износу од 150.000,00 динара, у циљу обављања новорегистроване делатности.

Уколико се више незапослених лица, удружи у складу са законом, свако лице појединачно подноси захтев за самозапошљавање и остваривање права на субвенцију од 150.000,00 динара.

У току трајања Јавног позива незапослено лице може само једном поднети захтев за коришћење субвенције.
II УСЛОВИ И ДОКУМЕНТАЦИЈА ЗА ПОДНОШЕЊЕ ЗАХТЕВА
Услови за подношење захтева

Право на подношење захтева за доделу субвенције за самозапошљавање и лице које је:

· пријављено на евиденцију незапослених Националне службе за запошљавање (у даљем тексту: Национална служба) најмање месец дана пре дана подношења захтева  и
· завршило инструктивну обуку за самозапошљавање по плану и програму обуке у организацији Националне службе или друге одговарајуће организације, а у циљу подизања нивоа информисаности и компетентности за отпочињање сопственог посла
Право на субвенцију за самозапошљавање не може се остварити у следећим случајевима:

· за обављање делатности удружења грађана и друштвених организација;

· за обављање делатности у области експлоатације угља, мењачница, коцкања и клађења и др;

· уколико је лице већ остварило право на исплату новчане накнаде у једнократном износу за самозапошљавање;
· уколико лице није испунило ранију уговорну обавезу према Националној служби.

· Уколико лице нема пребивалиште на територији Општине Пландиште.

Документација за подношење захтева:
· захтев са бизнис планом на прописаном обрасцу;
· доказ о завршеној обуци, уколико није завршена у организацији Националне службе;
· писана изјава подносиоца захтева о свим другим de minimis државним помоћима које је добио у претходном трогодишњем фискалном периоду и да ли му је и по ком основу већ додељена државна помоћ за исте оправдане трошкове или изјава подносиоца захтева да није користио државну помоћ.
Национална служба задржава право да тражи и друге доказе релевантне за одлучивање о захтеву подносиоца.
III ПРИОРИТЕТИ ЗА ДОДЕЛУ СУБВЕНЦИЈА 
Национална служба проверава испуњеност услова Јавног позива и врши рангирање примљених захтева на основу оцене бизнис плана по прибављеном мишљењу надлежне општинске Комисије.
При оцени бизнис плана узимају се у обзир следећи елементи за бодовање: резултат инструктивне обуке, делатност у којој се планира започињање новог бизниса, категорија лица, тржиште (купци, конкуренти и добављачи), потребни ресурси (пословни простор и опрема) и финансијски показатељи. 
IV ДОНОШЕЊЕ ОДЛУКЕ

Одлуку о одобравању субвенције за самозапошљавање незапослених лица доноси директор  филијале Националне службе по прибављеном мишљењу надлежне општинске Комисије у року од 60 дана.

V ЗАКЉУЧИВАЊЕ УГОВОРА

Директор филијале Националне службе и подносилац захтева у року до 60 дана од дана доношења одлуке о одобравању субвенције за самозапошљавање незапослених лица, односно најкасније до 30.11.2011.године, закључују уговор, којим се уређују међусобна права и обавезе и на основу кога се врши исплата субвенције. 

Документација за закључивање уговора: 
· фотокопија решења надлежног органа о упису у регистар уколико ниje регистрован у АПР-у;

· фотокопија решења о ПИБ-у;

· фотокопија пријаве на обавезно социјално осигурање;

· средство обезбеђења уговорних обавеза;

· фотокопија уговора о отварању рачуна или картице текућег рачуна;

· фотокопија картона депонованих потписа;

· фотокопија личне карте подносиоца захтева;
· фотокопија личне карте жиранта и други докази у зависности од статуса жиранта и
· писани пристанак подносиоца захтева и жиранта за прикупљање и обраду података о личности.

Приликом закључивања уговора подноси се једно од наведених средстава обезбеђења уговорних обавеза, и то: 

· две истоветне бланко трасиране менице корисника средстава са једним  жирантом и меничним овлашћењима или
· заложно право на покретну имовину (осим возила) троструко веће вредности од износа субвенције или

· хипотека првог реда на непокретности двоструко веће вредности од износа субвенције или 

· гаранција банке двоструко веће вредности од износа субвенције или

· уговорно јемство.
Жирант може бити свако пословно способно физичко лице, не старије од 65 година, које има редовна месечна примања на име зараде или пензије, независно од висине примања, као и физичко лице које самостално обавља своју делатност (предузетник).

Покретна имовина која је предмет ручне залоге мора бити осигурана најкраће у периоду трајања уговорне обавезе и полиса осигурања винкулирана (пренето право коришћења) у корист Националне службе. 

Лице је у обавези да отпочне обављање регистроване делатности након подношења захтева, а најкасније до датума потписивања уговора.
VI ОБАВЕЗЕ ПОДНОСИОЦА ЗАХТЕВА НАКОН ЗАКЉУЧИВАЊА УГОВОРА
Након закључивања уговора подносилац захтева дужан је да:

· обавља регистровану делатност у трајању од најмање 12 месеци, почев од дана отпочињања обављања делатности и

· испуњава све доспеле обавезе по основу јавних прихода, у складу са законом.
У случају да корисник средстава не реализује обавезе дефинисане уговором, дужан је да врати износ субвенције. 
VII ОСТАЛЕ ИНФОРМАЦИЈЕ
Захтев са бизнис планом, у два примерка, подноси се надлежној организационој јединици Национaлне службе, према месту пребивалишта, односно боравишта, непосредно или путем поште, на прописаном обрасцу, који се може добити у Националној служби за запошљавање  Филијала Вршац испостава Пландиште или преузети на сајту www.plandiste-opstina.rs
Информације о делатностима које не могу бити субвенционисане могу се добити у Национaлнoj служби за запошљавање Филијала Вршац испостава Пландиште или преузети са сајта www.plandiste-opstina.rs
Додатне информације могу се добити  у Национaлнoj служби за запошљавање, Филијала Вршац на телефон  013/802-420   или   у   испостави  Пландиште  на

телефон 013/861-077 
Јавни позив је отворен од дана објављивања до утрошка расположивих средстава издвојених за ову намену.

Непотпуна документација неће се узимати у разматрање.

